คิม มิน-ฮี (นักแสดงเกิด พ.ศ. 2525)

คิม มิน-ฮี (เกาหลี:  เกิด 1 มีนาคม ค.ศ. 1982) เป็นนักแสดงและนางแบบชาวเกาหลีใต้ เธอมีชื่อเสียงจากภาพยนตร์เรื่อง "โซฮี รักใสใส หัวใจ 3 ฤดู" (2008), "ช่วยด้วย ช่วยฉันที" (2012) และ "รัก สุด ฟิน" (2013) คิมมีชื่อเสียงไปทั่วโลกจากบทบาทเลดี้ฮิเดโกะในภาพยนตร์เรื่อง เล่ห์รักนักล้วง ในปี 2016 ของ พัก ชาน-อุก นับจากนั้นมาเธอได้แสดงเฉพาะในภาพยนตร์ของ ฮง ซัง-ซู คนรักของเธอเท่านั้น เธอคว้ารางวัลซิลเวอร์แบร์ สาขานักแสดงนำหญิงยอดเยี่ยม จากการแสดงในภาพยนตร์เรื่อง "คืนเหงาที่ริมหาด" ของฮงในปี 2017 ในปี ค.ศ. 2024 เธอคว้ารางวัลสาขาการแสดงยอดเยี่ยม จาก เทศกาลภาพยนตร์ Locarno ครั้งที่ 77 จากบทบาทของเธอใน "By the Stream"
ในปี ค.ศ. 2020 "เดอะนิวยอร์กไทมส์" จัดอันดับคิมเป็นอันดับที่ 16 ในรายชื่อ "25 นักแสดงที่ยิ่งใหญ่ที่สุดแห่งศตวรรษที่ 21"
อาชีพ.
1999:เริ่มต้นอาชีพ.
คิม มิน-ฮีเริ่มเป็นนางแบบตั้งแต่เธอยังอยู่ชั้นมัธยมต้น และไม่นานเธอก็ได้ปรากฏตัวบนปกนิตยสารวัยรุ่น ในปี ค.ศ. 1999 เมื่อเธออายุได้ 17 ปี เธอได้แสดงในละครเรื่อง "School 2" (1999–2000) ทางช่องเคบีเอส ในบทบาทเด็กสาวมัธยมปลายที่มีนิสัยต่อต้านสังคม ซึ่งทำให้เธอโด่งดัง เธอกลายเป็นดาราสาวยอดนิยมตั้งแต่อายุเพียง 20 ปี โดยปรากฏตัวทั้งในละครโทรทัศน์และภาพยนตร์ อย่างไรก็ตาม การแสดงที่ย่ำแย่หลายครั้งทำให้เธอได้รับคำวิจารณ์ในเชิงลบ นักวิจารณ์และผู้ชมต่างดูถูกเธอว่าเป็น "นักแสดงที่มีเสน่ห์แต่ว่างเปล่า" ซึ่งมีชื่อเสียงในฐานะแฟชั่นไอคอนและแฟนสาวของนักแสดงอี จ็อง-แจในขณะนั้น
2006–ปัจจุบัน.
ในปี ค.ศ. 2006 หลังจากอ่านเรื่องย่อของละครเรื่อง "Goodbye Solo" คิมรู้ว่าเธออยากรับบทเป็น ชเว มี-รี มากกว่าสิ่งอื่นใด โดยเธอกล่าวว่า "ฉันพร้อมที่จะทำทุกอย่างเพื่อที่จะได้เล่นเป็นเธอ" เธอขอร้องให้ โนห์ ฮี-กย็องนักเขียนบทชื่อดังและผู้เขียนบทละครเรื่องนี้เลือกเธอ และแม้ว่าโนห์จะปฏิเสธเธอถึง 5 ครั้ง คิมก็ไม่ยอมแพ้ และในที่สุด ความมุ่งมั่นของเธอก็ทำให้โนห์มองเห็นศักยภาพที่ซ่อนอยู่ของเธอ คิมได้ให้คำมั่นสัญญาว่าจะเริ่มใหม่ตั้งแต่ต้น โดยเธอได้เข้ารับการฝึกการแสดงอย่างเข้มงวด ซึ่งรวมถึงฝึกการใช้เสียงและการหายใจขั้นพื้นฐาน เธอได้บทก่อนใครและนำมาวิเคราะห์บทและฝึกซ้อมทุกวัน คิมกล่าวว่าหลังจาก Goodbye Solo เธอไม่แน่ใจว่าจะทำอะไรกับชีวิตที่เหลือของเธอ แต่ละครทำให้เธอรู้สึกว่าการแสดงคือสิ่งที่เธอใฝ่ฝัน เหมือนกับว่าเธอได้ "เปิดหน้าแรกของหนังสือเรียน" เธอได้รับคำวิจารณ์ที่ดีเกี่ยวกับการแสดงของเธอ และแม้ว่าละครจะได้รับเรตติ้งต่ำ แต่บทดังกล่าวก็เปลี่ยนเส้นทางอาชีพของเธอไป
บทบาทของเธอในภาพยนตร์เรื่องถัดมาช่วยทำให้เธอมีอาชีพการงานที่มั่นคง ในภาพยนตร์เรื่อง "โซฮี รักใสใส หัวใจ 3 ฤดู" ในปี ค.ศ. 2008 ซึ่งเป็นภาพยนตร์ตลกเบาสมองที่เล่าถึงชีวิตและความรักของผู้หญิงสามคนในช่วงวัยที่แตกต่างกัน คิมรับบทเป็นนักเขียนบทสาววัย 20 ที่กำลังทุกข์ใจกับอาชีพการงานที่ไม่มั่นคงและความรักที่ไม่แน่นอนกับแฟนหนุ่มนักดนตรีที่ไม่เอาไหน บทวิจารณ์ต่างกล่าวชื่นชม "การแสดงอันน่าทึ่ง" ของเธอ และต่อมาเธอก็ได้รับรางวัลนักแสดงนำหญิงยอดเยี่ยมจากงาน Baeksang Arts Awards และ Busan Film Critics Awards 
จากนั้น คิมได้ร่วมแสดงกับนักแสดงหญิงระดับซูเปอร์สตาร์ในภาพยนตร์เรื่อง Actresses (2009) ซึ่งเป็นภาพยนตร์สารคดีล้อเลียนแบบกึ่งด้นสดที่กำกับโดย E J-yong (ซึ่งเธอเคยร่วมงานด้วยมาก่อนใน Asako in Ruby Shoes) เรื่องราวเกิดขึ้นระหว่างการถ่ายแบบให้กับ Vogue Korea ซึ่งคิมรู้สึกไม่พอใจเมื่อพนักงานคนหนึ่งพูดว่าผู้ชายไม่มองผู้หญิงผอม ๆ อย่างเธอว่ามีเสน่ห์ เมื่อเปรียบเทียบกับคิม อ๊ก-บิน ที่มีหุ่นอวบอั๋นกว่า ต่อมาในปี ค.ศ. 2011 เธอก็หันมารับบทสมทบเป็นนักข่าวในภาพยนตร์แนวสมคบคิดเรื่อง Moby Dick